Κανονισμός (ΕΚ) αριθ. 1616/2000 της Επιτροπής

της 24ης Ιουλίου 2000

σχετικά με την τροποποίηση του κανονισμού (ΕΟΚ) αριθ. 94/92 περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες, που προβλέπεται στον κανονισμό (ΕΟΚ) αριθ. 2092/91 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 1437/2000 της Επιτροπής(2), και ιδίως το άρθρο 11 παράγραφος 1,

Εκτιμώντας τα ακόλουθα:

(1) Το άρθρο 11 παράγραφος 1 του κανονισμού (ΕΟΚ) αριθ. 2092/91 προβλέπει ότι τα προϊόντα που εισάγονται από τρίτη χώρα μπορούν να κυκλοφορήσουν στο εμπόριο, μόνον εφόσον κατάγονται από τρίτη χώρα η οποία περιλαμβάνεται στον κατάλογο που καταρτίζεται σύμφωνα με τους όρους που θεσπίζονται στο άρθρο 11 παράγραφος 2 του κανονισμού (ΕΟΚ) αριθ. 2092/91. Ο κατάλογος αυτός καθορίζεται στο παράρτημα του κανονισμού (ΕΟΚ) αριθ. 94/92 της Επιτροπής(3), όπως τροποποιήθηκε τελευταία από τον κανονισμό (ΕΟΚ) αριθ. 548/2000(4).

(2) Η Αργεντινή και η Ελβετία υπέβαλαν στην Επιτροπή αίτηση για να διευρυνθούν οι κατηγορίες των προϊόντων που περιλαμβάνονται στον κατάλογο που προβλέπεται στο άρθρο 11 παράγραφος 1 του κανονισμού (ΕΟΚ) αριθ. 2092/91, ώστε να συμπεριληφθούν σε αυτόν ζώα και ζωικά προϊόντα, και παρέσχαν τις πληροφορίες που απαιτούνται σύμφωνα με το άρθρο 1 παράγραφος 2 του κανονισμού (ΕΟΚ) αριθ. 94/92.

(3) Η εξέταση των στοιχείων αυτών και οι επακόλουθες συζητήσεις με τις αρχές τους οδήγησαν στο συμπέρασμα ότι, στις χώρες αυτές, οι κανόνες που διέπουν την παραγωγή και τον έλεγχο των ζώων και των ζωικών προϊόντων είναι ισοδύναμοι με αυτούς που καθορίζονται στον κανονισμό (ΕΟΚ) αριθ. 2092/91. Ωστόσο, πρέπει να δοθούν ορισμένες εγγυήσεις από τις αρχές της Αργεντινής και η ισοδυναμία για τα ζώα και τα ζωικά προϊόντα πρέπει να περιοριστεί σε περίοδο έξι μηνών.

(4) Το Ισραήλ υπέβαλε αίτηση στην Επιτροπή για την τροποποίηση των όρων της υπαγωγής του στον κατάλογο ώστε να επιτραπεί η εισαγωγή πρώτων υλών βιολογικής καλλιέργειας. Το Ισραήλ υπέβαλε τις πληροφορίες που απαιτούνται σύμφωνα με το άρθρο 2 παράγραφος 5 του κανονισμού (ΕΟΚ) αριθ. 94/92. Η εξέταση των πληροφοριών που υποβλήθηκαν οδήγησε στο συμπέρασμα ότι οι απαιτήσεις είναι ισοδύναμες με εκείνες που προκύπτουν από την κοινοτική νομοθεσία.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 94/92 τροποποιείται, όσον αφορά την Αργεντινή, το Ισραήλ και την Ελβετία όπως εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει στις 24 Αυγούστου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 22.7.1991, σ. 1.

(2) ΕΕ L 161 της 1.7.2000, σ. 62.

(3) ΕΕ L 11 της 17.1.1992, σ. 14.

(4) ΕΕ L 67 της 15.3.2000, σ. 12.

ΠΑΡΑΡΤΗΜΑ

ΑΡΓΕΝΤΙΝΗ

1. Κατηγορίες προϊόντων:

α) τα μη μεταποιημένα φυτικά προϊόντα, τα ζώα και τα μη μεταποιημένα ζωικά προϊόντα κατά την έννοια του άρθρου 1 παράγραφος 1 στοιχείο α) του κανονισμού (ΕΟΚ) αριθ. 2092/91, με εξαίρεση:

- τα ζώα και τα ζωικά προϊόντα που φέρουν ή προορίζονται να φέρουν ενδείξεις που αναφέρονται στην μετατροπή·

β) τα μεταποιημένα γεωργικά φυτικά προϊόντα και τα ζωικά προϊόντα που προορίζονται για ανθρώπινη κατανάλωση κατά την έννοια του άρθρου 1 παράγραφος 1 στοιχείο β) του κανονισμού (ΕΟΚ) αριθ. 2092/91, με εξαίρεση:

- τα ζωικά προϊόντα που φέρουν ή προορίζονται να φέρουν ενδείξεις που αναφέρονται στην μετατροπή.

2. Καταγωγή: προϊόντα της κατηγορίας 1 στοιχείο α) και βιολογικά παραγόμενα συστατικά προϊόντων της κατηγορίας 1 στοιχείο β) που έχουν παραχθεί στην Αργεντινή.

3. Οργανισμοί ελέγχου: "Instituto Argentino para la Certificación y Promoción de Productos Agropecuarios Orgánicos SRL" (Argencert) και Organización Internacional Αgrοpecuaria (ΟΙΑ).

4. Οργανισμοί αρμόδιοι για την έκδοση των πιστοποιητικών: οι ίδιοι με αυτούς του σημείου 3.

5. Προθεσμία υπαγωγής στον κατάλογο για τα φυτά και τα φυτικά προϊόντα: 30 Ιουνίου 2003. Προθεσμία υπαγωγής στον κατάλογο για τα ζώα και τα ζωικά προϊόντα: 28 Φεβρουαρίου 2001.

ΙΣΡΑΗΛ

Το σημείο 2 του κειμένου που αναφέρεται στο Ισραήλ αντικαθίσταται από το ακόλουθο κείμενο: "Καταγωγή: τα προϊόντα της κατηγορίας 1 στοιχείο α) και τα βιολογικά παραγόμενα συστατικά προϊόντων της κατηγορίας 1 στοιχείο β) που έχουν παραχθεί στο Ισραήλ ή έχουν εισαχθεί στο Ισραήλ:

- είτε από την Ευρωπαϊκή Κοινότητα,

- είτε από μια τρίτη χώρα στο πλαίσιο ενός καθεστώτος το οποίο αναγνωρίζεται ως ισοδύναμο σύμφωνα με τις διατάξεις του άρθρου 1 παράγραφος 1 του κανονισμού (ΕΟΚ) αριθ. 2092/91."

ΕΛΒΕΤΙΑ

1. Κατηγορίες προϊόντων:

α) τα μη μεταποιημένα φυτικά προϊόντα, τα ζώα και τα μη μεταποιημένα ζωικά προϊόντα κατά την έννοια του άρθρου 1 παράγραφος 1 στοιχείο α) του κανονισμού (ΕΟΚ) αριθ. 2092/91, με εξαίρεση:

- τα προϊόντα που έχουν παραχθεί κατά την περίοδο μετατροπής, όπως αναφέρεται στο άρθρο 5 παράγραφος 5 του κανονισμού αυτού,

- τα προϊόντα μελισσοκομίας·

β) τα μεταποιημένα γεωργικά φυτικά προϊόντα και τα ζωικά προϊόντα που προορίζονται για ανθρώπινη κατανάλωση κατά την έννοια του άρθρου 1 παράγραφος 1 στοιχείο β) του κανονισμού (ΕΟΚ) αριθ. 2092/91, με εξαίρεση:

- τα προϊόντα τα οποία, όπως αναφέρεται στο άρθρο 5 παράγραφος 5 του κανονισμού αυτού, περιέχουν συστατικό γεωργικής προέλευσης που έχει παραχθεί κατά την περίοδο μετατροπής,

- τα προϊόντα που έχουν παραχθεί στην Ελβετία τα οποία περιέχουν προϊόντα μελισσοκομίας στα συστατικά τους που προέρχονται από βιολογική παραγωγή.

2. Καταγωγή: τα προϊόντα της κατηγορίας 1 στοιχείο α) και τα βιολογικά παραγόμενα συστατικά προϊόντων της κατηγορίας 1 στοιχείο β) που έχουν παραχθεί στην Ελβετία ή έχουν εισαχθεί στην Ελβετία:

- είτε από την Ευρωπαϊκή Κοινότητα,

- είτε από μια τρίτη χώρα στο πλαίσιο ενός καθεστώτος το οποίο αναγνωρίζεται ως ισοδύναμο σύμφωνα με τις διατάξεις του άρθρου 1 παράγραφος 1 του κανονισμού (ΕΟΚ) αριθ. 2092/91,

- ή από μία τρίτη χώρα για την οποία ένα κράτος μέλος της ΕΚ έχει αποδεχθεί, σύμφωνα με τις διατάξεις του άρθρου 11 παράγραφος 6 του κανονισμού (ΕΟΚ) αριθ. 2092/91, ότι το ίδιο προϊόν έχει παραχθεί και έχει ελεγχθεί σε αυτή τη χώρα με τις ίδιες ρυθμίσεις που είναι αποδεκτές από το κράτος μέλος της ΕΚ.

3. Οργανισμοί ελέγχου: Institut für Marktökologie (IMO), bio.inspecta AG and Schweizerische Vereinigung für Qualitäts und Management-Systeme (SQS).

4. Οργανισμοί αρμόδιοι για την έκδοση των πιστοποιητικών: οι ίδιοι με αυτούς του σημείου 3.

5. Προθεσμία της υπαγωγής στον κατάλογο: 31 Δεκεμβρίου 2002.